
Forantwurding

Iere fersen
 
290121137


De man sykhellet ûnbiwust

en it haloazje op de man tikket

rêd troch - hwant

it is him net sein om op to hâlden.

Sadré 't hja hjitte sille

om op to hâlden mei libjen

stiet it stil.

 

Hommels

fljocht in mich

drok en gysten om 'e holle

fan in man

fljocht er

drok

fuort

dit is o sa wichtich

hwant

HY HAT IN MINSKE UNTDUTSEN

en nou moat er

alles

ûnthâlde

alles

hwat er sjocht

dan fljocht er

wer fuort

 

koart dêrop

komt in oaren

al sa gysten

dit is nammentlik

o sa wichtich, hwant

HY HAT IN MINSKE UNTDUTSEN

 

En op in hele fredige simmerjoun

- kompleet mei ljurken en

ûndergeande sinne -

sil it ûnk de wrâld wer bisette.

Skreauwende sergeanten-majoar sille

grauwe kompagnyen nei rjochts rjochtsje

litte en nei de dea ta ôfmarsjeare,

en rounom dêr't se lâns komme

sil de ierde omploegd wurde

fan auto's en tanks en bren-carriers

en sille de teare wyljenblêdden

trilje ûnder de bolderjende exploasjes

fan swiere mortiergranaten en 6 TP.

Dan sille de earnstige, bleke manskippen

har swijend weistopje yn 'e stille ierde

en ûnder de helm wei jitris oer de blau-

grisaille sylhouetten sjen

oant in lytse granaetsplinter

harren hammerjende earen rêst jaen sil.

(simmer 1954)


 
[Ik, byld houwer]

[Psalm]

[Fers I, Fers II]

12 April 1958


Ienakter
 
earste man

frou

twadde man

persoan
 
der wurdt yn it roun spile sûnder rekwisiten





(tsjuster. earste man bigjint, mei de mûle ticht, to sjongen. it docht tinken oan gregoariaensk, indysk en vivaldi, mar sûnder pretinsje, as ien dy't foar himsels sjongt. nei in dúdlike sin falt de frou yn, fugatysk, dêrnei de twadde man. it sjongen is folslein ymprovisearre, de trije stimmen sjonge harren eigen wiis. de essinsje fan dizze polifonaliteit lykwols is dat gjinien fan 'e trije stimmen de boppetoan fiere wol. de meldijen binne opinoar ôfsteld, de sjongers harkje nei inoar, sadat in biskate harmonij fielber is. it karakter wurdt lykwols net dat fan in sjongstik. elts núnderet foar himsels.


yn't earstoan wurdt songen mei de mûle ticht. njonkelytsen wurdt it lûd troch de lippen blaesd, noch letter wurdt songen op it lûd ‘eu’, dêrnei op ‘aa’. dochs wurdt it net lûd of mei sin.


it sjongen hâldt op meidat immen de foet lûd en oerstjûr op 'e flier stampt).


persoan

(ropt mei lulk lûd yn syn hannen)

hadéje rambam fande dêrre, damdamme!)


(in doar slacht ticht)


man 1

hwa wie dat?



frou

dat wie de buorman. hy kin net sliepe as de oare buorfrou sa snoarket.



man 2

hwat hat dat ek noadich. lit him in litsjumaux keapje



frou

dat jowt him neat, hwant sij kin net snoarkje as hy sliept.



man 1

hoe lang bin se dan troud?



man 2

trijehûndert jier.



frou

dan betteret it ek net mear oer.


(it sjongen bigjint wer, mar bliuwt nou sêft. stadichoan giet it ljocht op. man 1, frou en man 2 rinne stadich trochinoar hinne, mar rinne inoar net yn 'e wei. hja stappe rêstich oer en wer, sûnder ientoanigens, binammen ek sûnder neidruk en sûnder de yndruk to meitsjen dat se earne mei sin mei dwaende binne.


lykas it sjongen ek hjiryn it harmonieus byinoar wêzen fan trije yndividuën. hja rinne net hyltyd, se geane ek wol sitten of stean stil. faeks sit de frou to breidzjen. it sjongen stjert út)


man 2

ik ha in stik klaei en dêr ha'k de wrâld fan makke. mar hy draeide net goed en ik hie de beammen ek forgetten.



frou

hoe kinst nou de beammen ek forjitte.



man 2

(spitich)

't wie in hele greattenien.



frou

hoe great?


(man 2 wiist)

(frou biwûnderet lichtjes)


man 1

(is earne drok mei dwaende, hy reparearret miskien in elektryske stekker, of slypt in punt oan in potlead)

hoe kaem dat dat er net draeije woe?



man 2

ik hie de beammen forjitten.



man 1

(bigrypt it earst net, laket dan, man 2 laket mei)



man 2

ik hie ek in floit en dêr ha'k de fûgels mei floiten. mar se seinen dat it to skel klonk.



man 1

hwa sei dat?



frou

to skel? hwerom songen se dan net mei?



man 2

dat ha se letter ek dien. en de hounen ha der nei harke. se sizze dat hounen net oer musyk kinne.



man 1

kin se ek net. se gûle der om.



frou

doch ik ek. ik kin ek net oer muzyk.



man 1

hastou Tanguy noch lêzen?



man 2

ja



man 1

hoe founst him?

 

frou

hwat wie dat?



man 2

les désirs liquides.



man 1

dat hie'k him liend.



man 1

hwat in byldzjend formogen, net.



man 2

prachtich.



frou

Tanguy is in âldehoer.

(rêd)

en juster ha'k de hele dei boarte, jong en wy ha lake, earst wie'k sa moai as poes jong, en ús heit en ús mem en myn omke en muoike en omke en oaremuoike en omke en tante, en en en wy hienen sa'n wille allegear jong, en doe bigoun it ek noch to reinen en ús mem har bloeske wie hielendal wiet jong, en ôô jong, en en doe ha'k toudounse en héél fier fuort en móái jong en doe bin 'k op bêd gien.



man 1

(lykas man 2 yn stomme biwûndering)

dou kinst alles



man 2

kin jim wol op 'e kant om prate?



oaren

ne, toe ris.



man 2

(demonstrearjend)

ham ham ham hammamammamam.



oaren

(laitsje)

nochris



man 2

hamammam, ham, ham.



man 1

(laket)

sil ik ek ris?



frou

(jûchjend)

jaa!



man 1

(seit sûnder lûd to jaen mar mei folle mimyk it bigjin op fan ‘der wie ris in âld âld wyfke’. as er is by ‘né, sei de houn’)



frou

aaa, dat is fan der wie ris in âld âld wyfke



man 2

(somber)

en dat foun in houten duitsje.


(swijen)


man 2

ik bin Siik Engelsma tsjinkommen



man 1

(skatteret)



frou

(bliid forwûndere)

hoe wie 't mei him?

 

man 2

syn frou hie in lytse krigen.



man 1

in lytse hwat?



frou

in lytse poppe fansels.



man 1

soa ja, dat sil 't wol, se wie sels ek altyd al sa lyts. mar se sit wol goed yn 't fleis.



frou

nou, moat jim harkje, doe hie dy dokter sein, dat bern is in bytsje skilich, hied er sein, mar dat komt mei de tiid wol goed. nou, moat je ophâlde



man 2

(net slim forwûndere)

hoe witstou dat sa?



frou

ik bin him tsjinkommen.



man 1

hwa?



frou

Siik Engelsma



man 2

(skatteret)



frou

ik bigryp net hwat der to laitsjen is oan Siik Engelsma



man 2

ik moat altyd gnize om Siik. wy ha togearre ûnder tsjinst west. och, och ... frette man ... hwat gyng 't need, hwat gyng 't need bytiden. tsjong, tsjong, sei Siik...

(skatteret)



frou

jaja, en dan komme der allegear manljusforhalen



man 2

ja. nou, frouljusforhalen ek wol.



frou

(laket sûnder dat se wol)



man 1

Siik is net wiis. earst soed er boer wurde. dat kaem omt er forkearing hie mei in boeredochter

(man 2 floitet ‘in dikke boeremeid dy kost in daelder’ en giet troch mei floitsjen)

doe soed er dichter wurde, dat wie doe 't dy faem it útmakke. doe soed er plysje wurde, hwer't dat fan kaem wit ik net. doe is er psychology bigoun to studearjen, en om der in pear kompleksen by to krijen is er troud mei in medika. soa, dus dan is dy nou oan't bern krijen.



man 2

né, dit is de medika net mear, dit is ien fan 'e kunstniverheitskoalle

(hâldt op fan floitsjen)

 

man 1

mar dêr wied er al lang mei, dy is noch út syn dichterlike tiid. dat wit ik presys, hwant hy liet syn burd stean. hy hie in tinne, slûke sik, dy't in bytsje nei rjochts ôfbûgde, altyd nei rjochts, dat kaem omt er der altyd sà oerhinne aeide. minsken dy't krekt in burd hawwe kinne der net ôfbliuwe.



frou

(is bigoun to praten as man 1 bigjint mei ‘doe soed er plysje wurde’ - hja prate sûnder inoar to oerstimmen trochinoarhinne)

ik ha ris kuijere, ik tink dat it west hat yn 'e omjowing fan Asciano. doe wie it midden op 'e dei en 't wie simmer en der wie gjin minske op 'e dyk. allinnich wie der in âld wiif dy't op har karke ús foarbijried. de âlde froulju hawwe dêr altyd swarte klean oan, en in swarte sjael oer de holle. mar se hie al in greate griene paraplu op foar de sinne. en doe 't se ús al in ein foarby wie kaem der in tropke skoalbern oan dy't har rôpen, ah Mariia Mariia riia iia ii ii, je hearden oars neat mear as iia ii...

en dêr net fier ôf libben de minsken noch yn hoalen, samar oan 'e dyk. ha jim wolris in neger sjoen?


(man 1 hâldt op fan praten; hja tinke nei)


man 2

né, allinnich mar yn 'e film


(it praten giet oer yn sjongen)

(yn in kring om harren hinne is wiles de persoan kommen to rinnen. hy hat oare klean oan as de minsken. yn 't earstoan rint er om harren hinne, wylst er harren forsteurd oansjocht, mar se slagge gjin acht op him. dan rint er dwers troch harren hinne, wiles ‘pardon’ sizzend en alle trije tagelyk op 'e teannen traepjend. ek dat forsteurt harren net. ûnderinoar forsteane de trije inoarren nou en dan mei in eachopslach, in inkeld gebaert. ien kear tutet de frou man 1 flechtich. de persoan fljocht der op ta, draeit om de frou hinne en bisiket chance to krijen. hja glimket net ûnfreonlik mar is hoeden dat er net wer tsjin har oan rint. njonkelytsen komt de persoan wer bûten de groep tolânne dêr't er mei in nidich troanje omhinne rinnen bliuwt. fan bûten ôf bisiket de persoan nou de minsken ôfsûnderlik oan to sprekken (‘dach juffrou’). hy tikket se op 'e earm en op 't skouder en glimket útnoegjend. de minsken sjogge him soms net ûnfreonlik oan mar jowe fierder gjin blyk dat se harren foar him ynteressearje.


persoan bigjint him op to winen. hy fielt him yn syn eare oantaest en nimt syn uterste middel to baet om de minsken ta oandacht to twingen. hy nimt in patetysk biswarrende pose oan)


persoan

(autoritair)

stop! ophâlde mei dat gerin en gedoch


(de trije minsken stean stil en sjogge forwûndere nei de persoan)


frou

hwerom?



persoan

omt it gjin sin hat. dit is gerin sûnder sin en dat jowt gjin gewin mar kattegespin

(pose fan in man út 1880 dy't op 'e kyk komt)



man 2

mar wy binne kattegespin



persoan

né



frou

(freonlik forwûndere)

wolwier



persoan

né



man 1

jo skine ús better to kennen as wysels. blaf net sa en forklearje jo neijer

 

persoan

it stiet net skreaun dat wy kattegespin binne. it stiet skreaun dat wy hjirre nou en dan op paste wize sjonge meije, mar dan net mear as ien tagelyk. lykas der skrean stiet:

(evangelysk gebeart)

één en één is twee

(effektpauze).

der stiet skreaun hij dy als friend hier binnen gaet komt noait to froech doch steeds to laet

(preekgalm)

mar der stiet net skreaun dat minsken kattegespin wêze kinne

(toan fan in wittenskiplike lêzing)

ik tink dat jim yn 'e war binne mei spinnen dy't faek mei minsken forgeleken wurde. mar is net wis, it is wierskynlik apokryf.



frou

hwer stiet dat dan allegearre yn skreaun?



persoan

yn de brieven, minske, dat tsjinje jo to witten jo binne lidmaet fan dizze maetskippij, of net faeks?



man 2

maet al, ja, mar lid eins net, né.



persoan

(op in toan as sei er stommeling)

dat kin net oars, dat stiet sa skreaun.

(forûntweardige)

dat tsjinje jimme to witten, elkeneen wordt geacht de brieven to kennen


(hy nimt de kykpose wer oan, dy't lykwols yninoar sakket as in pudding trochdat man 2 en frou him myld mar spotskernôch sitte út to laitsjen. man 1 bliuwt earnstich)


man 1

as ik it dus goed bigryp wolle jo sizze dat dat ûnûntkomber is. mar jo forjitte rekken to hâlden mei de mooglikheit dat wy net yn dy brieven stean



persoan

(misledige)

alles stiet yn de brieven



man 2

mar dat kattegespin stie der net yn



persoan

dat bitsjut dat it net bistiet. der is neat to min en neat to folle skreaun. de keizer is goed en hwat hy docht is wol dien. de keizer is der om de brieven to hanthavenjen en een ider is geacht de bryven to kennen


(kykpose)


man 2

(koppich)

stiet der dan yn 'e brieven dat wy net kuijerje meije?



persoan

der stiet nèt yn 'e brieven dat jimme kuijerje meije. der stiet yn 'e brieven neat oer kuijerjen. dat slút kuijerjen út, kuijerjen bistiet net.



frou

(dreamerich)

lijsje learde lotje lopen langs de lange lindelaen



persoan

(lilk)

it jowt gjin pas dat jo de brieven spottend oanhelje



frou

(forûntweardige)

ik spot net, ik sjong



persoan

(harket net)

dat komt op itselde del



man 1

(forûntweardige)

òòh!



man 2

(forûntweardige)

òòh!



frou

(dreamerich-sjongerich)

spòtfûgeltsje, lòkfûgeltsje



persoan

(forûntweardige)

òòh!

(forheard)

òòh!

(forhearlike)

òòh!


(hy wiist nei eat efter de frou. de frou en hy rinne inoar foarby, hy wizend. de frou, tusken de beide mannen yn, keart har om. hja steane nou njonkeninoar en sjogge yn 'e rjochting dy't de persoan, foar harren steand, oanwiist. hja steane mei de skouders tsjininoar oan)


persoan

de keizer komt foarby!


(hy rint mei de earmen swaeijend yn in kring om de trije minsken hinne, mei de rêch nei harren ta, sijen draeije mei sadat hja deselde kant opsjen bliuwe as hy. hy ropt lûd, mei in earnstich, fanatyk troanje:)


persoan

leve de keizer, leve de keizer hoera hoera!

 
(neidat er sa in pear kear yn in sirkel dounse hat is de keizer foarby).


persoan

(sêft)

hoera

(hy keart him om en wiist biskuldigjend op man 1, dan op frou, dan op man 2)

dou hast net hoera roppen, en dou hast ek net hoera roppen, en dou ek net!

(de skouder-oan-skouder groep falt útinoar. de trije minsken geane mei de troanjes nei inoar ta yn in lytse kring stean en sizze rêd trochinoar de wurden hoera, dou, hast, net, roppen, sûnder biskate folchoarder. it sizzen wurdt stadiger en lûder. stadichoan oerhearsket it wurdt hoera, it slot is de útrop yn koar:)

hoera, hoera, hoera



persoan

(kritysk)

fout. né, né, dit is fout. jimme forsteane 't hielendal forkeard. op it momint dat der hwat barre moat dogge jimme neat en dan letter, as alle minsken de haren snaerje litte jimme de fearren sinke. of op syn moaist de earen toetsje, hwat ek neat om 'e hakken hat. dat kin gjin kant út. as alle minsken hoera roppe en de flaggen útstekke omdat it in nasjonael of in universiel bilang oangiet lizze jimme op bêd, en as alle earlike goede minsken sliepe bigjinne jimme to brulloftsjen.



man 2

o, jo ha der gjin idé fan hoe nuttich oft brulloftsjen is foar de prokréativiteit



persoan

(hat harke en liket andert to jaen)

mar dat rekket it algemien-ethyske bilang net. myn heit silliger hat trije dagen brullofte, mar hy hat dat dien yn de tiid dat der brullofte hearde to wurden. trije dagen lang hat de hele wrâld brullofte, it wie yn 'e strange winter fan '79, de hynder-en-weinen koenen op it iis, mar der waerd op dounse dat it kreake. trije dagen oan ien tried wei is der iten en dronken en songen en dounse. yn gjin sawn jier wie der safolle brandewyn skonken as doe op ien joun, sûnt '35 ha safolle keardels inoar net oer de bek snien. de slachters slachten de hele dei troch, de bakkers bakten de hele dei troch, de krudeniers krudenierden de hele dei troch. oeral yn it lân binne de minsken mei keppels tagelyk troud. dy't gjin breid hie dy socht deselde jouns noch ien, ien wie der dy troude by forsin mei syn muoike, mar dat hindere neat, hy wie dochs séman. hah, dat wie in tiid, sa'n tiid hat der noait wer west. en doe yniens wie't út, de tiid fan trouwen wie foarby, it wie oer. sûnt dy tiid bin der gjin fatsoenlike minsken mear troud. myn heit syn jongere bruorren hienen to jong west en se binne net troud.



frou

hwat freeslik sneu



persoan

se ha de rest fan har libben yn konkubinaet libbe



man 2

en de susters?



persoan

dy bin non wurden. of húshâldster. alles better as de dingen op 'e forkearde tiid to dwaen



frou

mar as se trouwe wòllen hienen?



persoan

(forheard)

fansels hienen se trouwe wollen, mar hwat docht dàt der nou ta hwat se woenen. it wie gjin tiid om to brulloftsjen



man 1

(foarsichtich)

faeks hienen se dan trouwe kinnen sûnder to brulloftsjen?



persoan

(uterste forbazing)

trouwe sûnder ...

(lulk)

is it by jimme wenst om der obsceniteiten út to smiten dêr't froulju by binne?



frou

ik soe my dochs foarstelle kinne dat se leaver ...



persoan

(strang)

leaverkoekjes waerden doe noch net bakt yn Fryslaân.



man 2

(yn 'e winkel)

ien âld wiif en twa keallepoaten

 

frou

(winkeljuffer)

astublyf. dankuwol. 't is wol aerdich optheden, nou



man 2

né, neat oan, nou



frou

dóóch



man 2

(winkelbeltsje)

tyngg



persoan

hwerom hawwe alle winkeljuffers rea hier?



frou

(ûngeduldich)

alle winkeljuffers ha gjin rea hier



persoan

(noch neitinkend oer syn fraech)

jawol, dat ha'k earne lêzen, ik wit net mear hwer



man 2

ús winkeljuffer hat grien hier



persoan

dan is it gjin winkeljuffer



man 2

wolwier, se stiet yn 'e winkel



persoan

dan is it gjin winkel



man 2

mar se forkeapje der sûker en margarine



persoan

(fan syn stik brocht)

en stiet dêr in juffer mei grien hier?



man 2

ja



persoan

forkeapje se der ek kofje?



frou

ja



persoan

dan komt it dêr fan. mar it is net yn oarder, ik soe mar oppasse mei dy juffrou. hat se forkearing?



man 1

né



persoan

né, sjo' je wol?



man 2

mar se is troud



persoan

(sjocht harren fornuvere oan)

ik bigryp it net rjocht. jimme sprekke my tsjin, jimme spotte mei de brieven, jimme roppe net hoera foar de keizer. jimme koenen wol net rjochtlinich wêze

(wantrouwich)

bin jim wol normael?



man 1

wy binne folslein normael. wy hawwe ús eigen noarmen, wy libje neffens ús eigen noarmen normael



persoan

(forheard en skokt)

o né. o né, dat kin net, gjin sprake fan,

(bringt himsels yn 't lykwicht mei de absolute wierheit)

wy hawwe in keizer dy't de brieven biwarret, dêr steane de noarmen fan it goede en it kweade yn. een igelik wordt geacht de brieven to kennen. as jo de noarmen net kenne kinne jo net normael handelje.



man 1

mar, goede man...



persoan

(harket net)

né, né, né. ik bin nammers gjin man. ik bin

(falsk biskieden)

in persoan



man 2

(droech)

dat is gâns in opjefte tinkt my



frou

ja


(hja proestet efkes heechop, laket dan forûntskuldigjend en ûtwapenjend noch hwat nei)


persoan

(alhiel fan 't sjapiter)

dat is 't ek, ja


(nei dizze fêststelling fielt er him hwat wisser. hy draeit om de frou hinne, dy't net ûnrêstich wurdt mar net mear laket)


man 1

sjoch, persoan, ús noarmen...



persoan

(deadsbang foar arguminten, harket net)

né, né, né



man 2

(hâldt him net mei persoan dwaende, skrikt fan syn geblaf en blaft earnstich werom, wylst er syn lûd imitearret)

wàf wàf wàf



persoan

(akseptearret dizze torjochtwizing en bynt him yn)



frou

hàhà, bitende hounen blaffe net



man 2

(fljocht op har ta, hja krijboartsje roppend en laitsjend om man 1 en persoan hinne en skuorre dy oan. dy twa steure harren dêr net oan en fiere in petear dat hwat langer hwat heftiger wurdt:)



man 1

ús noarmen...



persoan

jim noarmen hielendal...



man 1

normael noarmen normael



persoan

fan 'e hwat doch noarmen



man 1

doch noarmen normael ús



persoan

keizernoarmen keizer keizernormael



man 1

blafhoun normael keizer

 

persoan

keizerkrijboartsje



man 1

normael hoera keizer



persoan

hielendal blafnormael hounkeizer



man 1

dochnoarmen fan 'e hwathounhwat



persoan

rjochtlinich de keizer hoera normael



man 1

krijboartsje de keizer hoera helendal hoera



persoan

wafblafhoun hoera waf blaf blaf



man 1

hoerahoun hoerahounkeizer



persoan

hoera normael wafblaf



man 1

persoan hoera



persoan

man normael



man 1

blaf keizer



persoan

hoera hoera hoera



man 2

persoan, persoan, jo ha in losse fiter


(hy bigjint oan persoan syn fiter to tyskjen. dy lit him gewurde en seit glimkjend: tanke)


persoan

hwat binne jimme foar lju? it liket wol oft jim jim der op talizze om ûnrjochtlinich to tinken!



man 2

en as wy nou net rjochtlinich binne?



persoan

fansels binne jimme rjochtlinich, hwat in ûnsin



frou

(forlegen)

né, né, wy binne gjin... ik wol sizze, ik bin net rjochtlinich



persoan

(wol net harkje)

ûnsin, ûnsin, hwat in ûnsin. hoe soenen jo nou net rjochtlinich wêze, it kin wêze dat jo nea yn 'e Harmony [of oare semi-kulturele ynstelling] komme, ik ken mear minsken dy't net mear yn 'e Harmony komme en dat bin dochs goede rjochtlinige minsken. mar om to sizzen ik bin gjin ... fuoi

(lêste argumint, sa fanselssprekkend dat it as grap miend is)

jo binne dochs skeard? nou dan



frou

(tige forlegen)

né, ik bin net skeard



persoan

(fortrout syn earen net)

net... binne jo net...

(uterste skrik en ôfkear foroaret yn nijsgjirrigens)

mar binne jo dan helendal ... binne jo dan net
 
... lit ris ...


(bynt him op tiid yn)


persoan

(tige ûnder de yndruk nou)

òòò, dan is sij hielendal net rjochtlinich



man 1

(rêstich)

wy ek net


(persoan sjocht om hâldfêst nei man 2, dy't glimkjend fan né skoddet)


persoan

(wanhopich)

mar dit is ûnmooglik

(gûlt hast om harren to oertsjûgjen)

dit kin net, wier jonges, dit kin hielendal net, as jim net skeard binne dan komme jimme ... dan komme jimme nearne



man 2

hwer soenen wy hinne moatte, it is hjir fierstogoed



persoan

mar jim passe net by ús



man 1

wy dogge gjin minske oerlêst oan

(lulk)

steure wy jo faeks?



persoan

(ek lulk)

ja. jo jowe oanstjit



frou

oanstjit hwermei?



persoan

mei 't it ûnseedlik is om net skeard to wêzen

(draeit om har hinne).

frou

(stil foar har útlaitsjend)

hy hat eagen krigen mar hy kin it net sjen



persoan

(machteleas lulk yn 'e kaert sjoen)

jimme jowe oanstjit



man 1

grif omt wy sneintomoarns net útsliepe kinne troch it gegûl fan jimme televisyantennes?



persoan

(harket net)

dêr net om, dêr net om


(man 2 bigjint hwat to sizzen, mar hyltyd as hy bigoun is mei ‘hwat fan ...’, letter ‘en fan ...’ en ‘mar fan ...’ falt de persoan him yn 'e rede)


persoan

mar omdat jimme net rjocht binne

(hwat fan)

omt jimme de brieven net kenne

(mar fan ...)

omt jimme fan gjin noarmen witte

(fan...)

en jim eigen noarmen meitsje wolle dy't liede nei Sûnde en Gomoarra.



frou

(bitrouwend)

mar wy libje ommers yn in frij lân.



persoan

nétwier! wy libje yn in frij rjochtlinich lân en dêr is gjin plak yn foar net rjochtlinigen.



man 2

hwat bart dêr dan mei?



persoan

dy wurde krusige

(pathetyske, biswarrende hâlding)

(de trije minsken steane hwat forslein. de frou sjongt sûnder wurden op do-re-mi in flaemske folkswize:

	5/1. 2/3.4/5 ./5.
	5/6. 6/i76/65i/i
	5/5. 4/4. 4/4. 3/3.
    	./565/543/2.. ensfh.


     
man 2 sil op persoan tarinne dy't him, noch altyd yn deselde hâlding, útrekt en biswarrend útstjit: hhhhh! man 2 skrikt in bytsje, giet dan heal laitsjend, heal misledige sitten)



man 1

(rint op persoan ta. dy sil de selde truc úthelje mar de man is him foar. earnstich:)

jo moatte om jou hert tinke.


(persoan giet gewoan stean en knikt bisoarge en tankber nei man 1)


man 1

(ûnrêstich. hy bisiket lyk to kommen mei de fallene wurden)

it liket ûnûntkomber. it liket wol absolút.

(huverjend)

is dit absolút?



persoan

(plechtich)

de brieven binne de keizer absolút



man 2

mar wy falle der bûten. hwat wy dogge stiet net yn 'e brieven



persoan

hwat net yn 'e brieven stiet is der net.



frou

(strykt mei har fingertop fan it skouder by har side lâns)

binne wy der net?

 

man 1

as wy der net wienen soe dat absolút wêze



persoan

(biswarrend)

dat kin net. yn dat gefal soenen jimme it absolute neat wêze


(frou lústeret man 2 hwat yn 't ear)


man 2

(oertsjûge knikkend)

absolút



man 1

(bisoarge op him ta)

absolút?



frou

(ûngeduldich)

né, né, ik frege him hwat



man 1

de keizer is normael, de keizer is absolút



man 2

absolút



man 1

absolút?



persoan

jimme net, jimme net



man 1

(ûngeduldich)

mar dan ek absolút net



frou

absolút en absolút net is it selde


(biwûndering fan de mannen)


man 1

dat bitsjut dat de keizer der net is omdat wy der binne



man 2

(profetysk)

it folmakke godsbiwiis!



persoan

(great en steatlik, tsjin 'e frou)

knibbelje. dit wurdt in oardiel



frou

(bang mar weardich)

en hwa sil oardielje?



persoan

ik bin de steedhâlder fan de keizer



man 1

ik bin syn neat



persoan

dit is in oardiel


(persoan en man 1 stelle har op om to fjochtsjen. hja steane rjochtop, foarinoar oer. harren hannen slaen mei hurde klappen yn inoar: rjochter tsjin rjochter en lofter tsjin lofter op eachhichte, rjochter tsjin lofter en lofter tsjin rjochter op earmtakke-hichte. it fjochtsjen duorret efkes. man 2 en frou stoarje fascinearre nei de beide tsjinstanners. allinnich it ûnregelmjittige klappen is to hearren man 1 mist in klap en sinkt op ien knibbel persoan stapt, it liif foarút en de broek opheljend, om, syn blide forwûndering oer dizze ûnforwachte oerwinning min kamouflearjend)


man 2

(forûntweardige)

in misse slach, dou hast it net echt woun, dit jildt net



persoan

(wol hjir perfoarst net op yngean, hy is fiersto bliid dat it sa ôfrint)

neu, neu, dit jildt wol


(frou giet nei man 1 ta, dy't noch op ien knibbel leit, en leit in hân op syn skouder. hy komt oerein)


man 1

(somber)

jo hawwe woun. jo sille ús helpe moatte om normael to wurden

